ཐ་མལ་སྣང་ཞེན་ཀུན་རྟོག་སྤངས་པ་ཡི།།
ལུས་ཀྱི་གཡོ་བ་ངག་གི་བརྗོད་པ་དང་།།ཡིད་ཀྱི་བསམ་པ་ཀུན་གྱིས་འབད་མེད་པར།།རླབས་ཆེན་ཚོགས་རྣམས་ཡོངས་སུ་སྡུད་བྱེད་པའི།།ཐུན་བཞིའི་སྦྱོར་བ་བསྙེན་བསྒྲུབ་ཡན་ལག་བཞི།།རིམ་པ་དང་པོའི་རགས་དང་ཕྲ
བའི་ལམ།།མ་ལུས་ཤིན་ཏུ་བརྟན་པ་རྙེད་ནས་ནི།།གང་སྣང་ལྷ་ཡི་འཁོར་ལོར་འཆར་བར་ཤོག།ཞིང་གི་ཕུལ་བྱུང་ཐུགས་ཀྱི་དཀྱིལ་འཁོར་ལ།།བརྟེན་ནས་འཁོར་གསུམ་དག་པའི་མཆོད་སྦྱིན་སོགས།།སྦྱོར་བ་ཚོགས
བསགས་ཆོ་ག་བཞིན་བྱས་པས།།རང་གི་རྒྱུད་ནི་ཡོངས་སུ་དག་པར་ཤོག།དཔལ་ལྡན་ཞེ་སྡང་རྡོ་རྗེ་ཁྲོ་བོ་བཅུའི།།འཁོར་གྱིས་ཡོངས་སུ་བསྐོར་བའི་ཏིང་འཛིན་གྱིས།།ཕྱོགས་བཅུར་རྒྱུ་བའི་གདུག་པའི་བསམ་པ་ཅན།།
མ་ལུས་ཚར་གཅོད་འཕྲིན་ལས་འགྲུབ་པར་ཤོག།གང་དུ་འཚང་རྒྱའི་ཞིང་ཀུན་དག་བྱས་ནས།།དེར་ནི་སྐུ་གསུམ་གོ་འཕང་མངོན་འགྱུར་པའི།།ཐབས་ཀྱི་དམ་པ་འཆི་བ་ཆོས་སྐུ་དང་།།བར་དོ་ལོངས་སྐུ་སྐྱེ་བ་སྤྲུལ་པའི་སྐུར།།

ཚུལ་བཞིན་ཉམས་སུ་ལེན་པའི་རྡོ་རྗེ་མཆོག།རིམ་པ་ཇི་བཞིན་རྒྱུད་ལ་བསྐྱེད་པ་ཡིས།།ཐ་མལ་སྐྱེ་ཤི་བར་དེའི་སྣང་ཞེན་ཀུན།།སྦྱོང་བྱེད་དང་པོའི་སྦྱོར་བ་ཐོབ་པར་ཤོག།རང་དོན་ཕུན་ཚོགས་དེ་ཡི་མྱུར་བའི་ལམ།།
འདོད་ཆགས་ཆེན་པོའི་ཚུལ་གྱི་ཏིང་འཛིན་གྱིས།།རང་རིགས་ཕྱག་རྒྱར་གཞོལ་བའི་ཐབས་ལ་མཁས།།ལྷན་སྐྱེས་བདེ་བས་རྒྱལ་རྣམས་མཆོད་པར་ཤོག།མཁའ་དབྱིངས་རྡོ་རྗེ་སྦྱར་བས་སྦར་བ་ཡས།།ཙཎྜ་ལི
ཡིས་བཞུས་པའི་བྱང་ཆུབ་སེམས།།ཨ་བ་དྷཱུ་ཏིའི་རྒྱུན་ལམ་ནས་འོངས་པ།།ཤེས་རབ་པདྨའི་ཟེའུ་འབྲུར་སོན་པ་ལས།།འཁྲུངས་པའི་རྟེན་དང་བརྟེན་པའི་དཀྱིལ་འཁོར་གྱིས།།སྤྲུལ་པའི་སྤྲིན་གྱིས་ནམ་མཁའི
ཁྱོན་བཀང་སྟེ།།སྣོད་བཅུད་ཞིང་ཀུན་ཡོངས་སུ་སྦྱོང་མཛད་པའི།།དཀྱིལ་འཁོར་རྒྱལ་མཆོག་མྱུར་དུ་འགྲུབ་པར་ཤོག།སྲོག་འཛིན་ཟུར་སེལ་ལམ་གྱི་སྣ་རྩེར་ནི།།གནས་ནས་འོད་ཟེར་དྲ་བ་འགྱེད་པ་ཅན།།བདེ་གཤེགས
ལྔ་བདག་རིན་ཆེན་ཁ་དོག་ལྔ།།ཕྱག་མཚན་བྱང་སེམས་ཕྲ་མོ་ཡོངས་འབྲུ་ཙམ།།དེ་ནང་དཀྱིལ་འཁོར་འཁོར་ལོ་ཡོངས་རྫོགས་ཤིང་།།མ་འདྲེས་གསལ་ལ་ཇི་སྲིད་འདོད་ཀྱི་བར།།མཉམ་པར་འཇོག་པའི་ཕྲ་མོའི་རྣལ་
འབྱོར་དང་།།ཕྱི་ནང་བཟླས་པ་ཡོངས་སུ་རྫོགས་པར་ཤོག།དེས་ནི་རྫས་སྔགས་འཁྲུལ་འཁོར་བསམ་གཏན་ལ།།བརྟེན་ནས་གྲུབ་པ་ཆེན་པོ་བརྒྱད་དང་ནི།།ཞི་སོགས་རབ་འབྱམས་ལས་ཀུན་གྲུབ་པ་ཡི།།

༄༅ལས་ཀྱི་རྒྱལ་པོ་མཆོག་ནི་འགྲུབ་པར་ཤོག།སོ་སོར་སྡུད་དང་བསམ་གཏན་སྲོག་རྩོལ་དང་།།འཛིན་པ་རྗེས་དྲན་ཏིང་འཛིན་ཡན་ལག་དྲུག།ཡོངས་སུ་སྡུད་པའི་ཟབ་ལམ་རིམ་པ་ལྔ།།སྤྱོད་པ
གསུམ་དང་བཅས་པ་འགྲུབ་པར་ཤོག།ནོར་བུར་ཐིག་ལེ་ཕྲ་མོར་སེམས་བརྟན་པོས།།ཉི་མས་ཟླ་བ་བཞུས་པའི་བདུད་རྩིའི་རྒྱུན།།ལུགས་འབྱུང་ལུགས་བཟློག་རམ་པས་དྲངས་པ་ཡི།།ཡས་བབས
མས་བརྟན་དགའ་བཞི་སྐྱེ་བར་ཤོག།དེ་ལས་ལངས་ཚེ་གང་ཤར་སྣང་བ་ཀུན།།རིགས་བརྒྱ་རིགས་ལྔ་རིགས་གསུམ་རིགས་གཅིག་ཏུ།།འཆར་བའི་སྐུ་ཡི་རྡོ་རྗེའི་ཏིང་འཛིན་གྱིས།།ལུས་དབེན
སོར་སྡུད་བསམ་གཏན་རྫོགས་པར་ཤོག།ཐིག་ལེའི་རྒྱལ་པོ་སྔགས་ཀྱི་ཐིག་ལེ་མཆོག།སྙིང་གའི་ཆུ་སྐྱེས་སྣ་རྩེར་གོམས་བྱས་པས།།གཟུངས་དང་འཛིན་པའི་རྣམ་རྟོག་བསྐྱེད་པའི་རླུང་།།
བཅུ་གཉིས་མི་ཤིགས་ཐིག་ལེར་སྡུད་པར་ཤོག།གདོང་གི་སྣ་རྩེར་འོད་ཀྱི་ཐིག་ལེའི་གདངས།།མ་བཙོས་རྡོ་རྗེ་གསུམ་དུ་ཤར་བ་ཡི།།ངག་དབེན་གསུང་གི་རྡོ་རྗེའི་ཏིང་འཛིན་གྱིས།།སྙིང
གའི་མ་རིག་སྒོ་ངའི་སྦུབས་འབྱེད་ཤོག།ཐབས་ཤེས་གསང་བའི་རྩ་མཆོག་གཉིས་ཀྱི་རྩེར།།རྫས་ཀྱི་ཐིག་ལེའི་སྲོག་རྩོལ་བསྒོམས་པ་ཡིས།།ཀུན་རྟོག་རླུང་གི་མུན་པ་སངས་གྱུར་ནས།།

འོད་གསལ་ཉི་མ་སྙིང་དབུས་འཆར་བར་ཤོག།སྣ་རྩེ་གསུམ་དུ་ཐིག་ལེ་རྣམ་གསུམ་གྱི།།སྲོག་རྩོལ་བསྒོམས་པས་སྤྲིན་མེད་ནམ་མཁའ་ལ།།ཟླ་ཉིའི་འོད་དང་སྨག་གིས་ཁྱབ་འདྲ་ཡི།།སྟོང་པ།
གསུམ་གྱི་སེམས་དབེན་སྐྱེ་བར་ཤོག།སྒྱུ་མ་ལོངས་སྐུ་འོད་གསལ་ཆོས་སྐུ་དང་།།སྣ་ཚོགས་སྤྲུལ་སྐུ་གསུམ་ལ་རེ་རེ་ཞིང་།།རྣམ་པ་གསུམ་གསུམ་བསྲེ་བ་རྣམ་པ་དགུ།།ཡོངས་རྫོགས་མན
ངག་གནད་ལ་མཁས་གྱུར་ཏེ།།ཀུན་རྫོབ་སྒྱུ་ལུས་དོན་དམ་འོད་གསལ་འཛིན།།ལུགས་བཟློག་རྗེས་དྲན་ཟུང་འཇུག་ཏིང་འཛིན་དང་།།སྤྲོས་བཅས་སྤྲོས་མེད་ཤིན་ཏུ་སྤྲོས་མེད་ཀྱི།།སྤྱོད་
མཆོག་རྣམ་གསུམ་ཡོངས་སུ་རྫོགས་པར་ཤོག།གལ་ཏེ་འདི་དང་བར་དོར་མཆོག་གྲུབ་པའི།།ཏིང་འཛིན་མ་རྙེད་འཆི་བའི་དུས་བྱེད་ན།།གཞི་ཡི་འཆི་རིམ་སྟོང་པ་རྣམ་པ་བཞི།།ལམ་གྱི་སྟོང་པ་བཞི་དང་།།
བསྲེ་ནུས་ཤོག།བར་དོ་གྲུབ་ཚེ་སྒྱུ་མའི་ཏིང་འཛིན་དང་།།བསྲེ་བར་བྱེད་ཅིང་སྐྱེ་བ་ལེན་པའི་ཚེ།།ལོངས་སྐུས་སྤྲུལ་སྐུའི་སྐྱེ་བ་འཛིན་པ་བཞིན།།སྐྱེ་གནས་མཆོག་ཏུ་བསམས་བཞིན་སྐྱེ་བར་ཤོག།
མདོར་ན་སྐྱེ་ཤི་བར་དོ་གང་ཤར་ཡང་།།སྔོན་ཆད་བསྒོམས་པའི་ལམ་ཁྱེར་རྣམ་གསུམ་གྱི།།གསལ་འདེབས་དགེ་སྦྱོར་བསྐུལ་མར་རྟོགས་གྱུར་ནས།།འཆི་ཚེ་ཡིད་ལ་དགའ་བ་རྒྱས་པར་ཤོག།དེ་ལྟར་རྨད

བྱུང་ལམ་གྱི་མཐར་ཟུགས་འདི།།ཚུལ་བཞིན་བསྒྲུབ་ལ་བར་ཆད་མེད་པ་དང་།།ཕྱོགས་དུས་ཀུན་ཏུ་དར་ཞིང་རྒྱས་གྱུར་ཏེ།།འགྲོ་ཀུན་ཐབས་མཁས་འདི་ཡིས་སྒྲོལ་བར་ཤོག།ཅེས་བསྔོ།
བསྨོན་ལམ་བྱ།ལྷག་ཆད་ཀྱི་ཉེས་པ་ཞི་བའི་ཕྱིར་ཡིག་བརྒྱ་བརྗོད་ལ།གང་ཡང་བདག་བློ་རྨོངས་པ་ཡིས།།ཞེས་སོགས་བཟོད་གསོལ་དང་།བཅོམ་ལྡན་འདས་མི་བསྐྱོད་རྡོ་རྗེའི་ལྷ་ཚོགས་ཁྱེད་རྣམས་ལ་ཞེས་སོགས
འདོད་དོན་གསོལ་འདེབས་རྣམས་སྔ་མ་ལྟར་བྱ།།དེ་ནས།བདག་ལ་དངོས་གྲུབ་མཆོག་བསྩལ་ལགས།།ཏིང་འཛིན་ཀུན་གྱི་འབྲས་བུ་བསྐུལ།།སེམས་ཅན་ཀུན་ལ་ཇི་འདོད་པར།།དངོས་གྲུབ་བླ་ན་མེད་པ
བསྐུལ།།སླར་ཡང་གཤེགས་པ་མཛད་པའི་ཕྱིར།།རང་གི་གནས་གཤེགས་བཛྲ་མུཿཞེས་པས་ཡེ་ཤེས་པ་གཤེགས།ཐུགས་ཀའི་ཧཱུཾ་གི་འོད་ཟེར་གྱིས་འཁོར་གྱི་ལྷ་རྣམས་སྤྱན་དྲངས་ཏེ་སྤྱི་བོ་ལ་སོགས་པ
གནས་རྣམས་སུ་འཁོད་པ་ནི།སྤྱི་བོར་རྣམ་པར་སྣང་མཛད།ཞེས་པ་ནས།རྐང་མཐིལ་གཉིས་སུ་གནོད་མཛེས་རྒྱལ་པོ།གཞལ་ཡས་ཁང་གི་ཆ་སོ་སོ་ཡང་རང་གི་ལུས་ཀྱི་ཆ་སོ་སོ་ལ་ཐིམོ།རང་ཡབ་ཡུམ་སྙོམས
བར་ཞུགས་པའི་སྦྱོར་མཚམས་ནས་བྱང་ཆུབ་ཀྱི་སེམས་ཀྱི་འོད་ཟེར་འཕྲོས་པས་སེམས་ཅན་ཐམས་ཅད་ལ་དབང་བསྐུར།ཞེས་པ་ནས།སྣོད་ཐམས་ཅད་གཞལ་ཡས་ཁང་དང་བཅུད་ཐམས་ཅད་རྡོ་རྗེ་འཆང་དུ་གྱུར།

ཞེས་དམ་ཚིག་པ་ལུས་ལ་བསྡུས་ཏེ་སྣོད་བཅུད་སྦྱང་བསྒྱུར་བྱ།རབ་ཡངས་ནམ་མཁའ་ཏིལ་གྱི་གང་བུ་བཞིན།།ཡོངས་སུ་གང་བའི་འདུས་པའི་ལྷ་ཚོགས་ནི།།ཁ་ཅིག་མེ་ཏོག་སྣ་ཚོགས་ཆར་འབེབས་ཤིང་།།
ལ་ལ་བཀྲ་ཤིས་གདངས་སྙན་གླུ་རུ་ལེན།།གཞན་དག་བགེགས་དཔུང་འཇོམས་པའི་འཕྲིན་ལས་ཀྱིས།།ཁྱེད་ལ་རྟག་ཏུ་དཔལ་གནས་མཛད་པ་འདི།།ཤེས་པར་གྱིས་ལ་ཡིད་དགའ་བསྐྱེད་ཅིག་དང་།།ཤིས་བརྗོད
འཕྲེང་བ་བདག་གིས་བསྒྲག་པར་བྱ།།རྨད་བྱུང་མཚན་དཔེའི་དཔལ་འབར་ལོངས་སྤྱོད་རྫོགས།།ཁ་སྦྱོར་བ་དེ་སྟོང་རོ་ལ་རྟག་རོལ་ཅིང་།།དམིགས་མེད་ཐུགས་རྗེས་ཞི་བའི་མཐའ་སྤངས་པ།།རྒྱལ་བ་ཡན་
ལག་བདུན་ལྡན་ལ་ཕྱག་འཚལ།།གས་བ་ཀུན་འདུས་སྡུད་མཛད་གསང་བའི་བདག།རྒྱུད་རྒྱལ་འདུས་པའི་ལམ་གྱིས་མཆོག་བརྙེས་པ།།ཨིནྡྲ་བྷཱུ་ཏི་ཀླུ་ཡི་མཁའ་འགྲོ་མ།།བི་སུ་ཀལྤ་དཔལ་ལྡན
ས་ར་ཧ།།ཀླུ་སྒྲུབ་རྡོ་རྗེ་ཅན་དང་འཕགས་པ་ལྷ།།ཀླུ་བྱང་ཤཱཀྱ་བཤེས་གཉེན་མ་ཏཾ་ཀི།ཟླ་བའི་ཞབས་སོགས་བླ་མ་བརྒྱུད་པ་ལ།།ལེགས་ཚོགས་ཇི་སྙེད་མཆིས་པའི་བཀྲ་ཤིས་དེས།།ཁྱེད་ཀྱི་མི་
མཐུན་རྒུད་པ་ཀུན་ཟད་ཅིང་།།བདེ་ལེགས་ཡར་ངོའི་ཟླ་བཞིན་འཕེལ་གྱུར་ནས།།ཕུན་ཚོགས་དཔལ་ལ་རོལ་བའི་བཀྲ་ཤིས་ཤོག།ཕྱོགས་བཅུའི་ཞིང་རབ་འབྱམས་ན་བཞུགས་པའི་རྒྱལ་བ་ཐམས་ཅད་འདུས་པའི

བདག་ཉིད་དཔལ་གསང་བ་འདུས་པའི་སངས་རྒྱས་དཀོན་མཆོག་བཅོམ་ལྡན་འདས་མི་བསྐྱོད་རྡོ་རྗེའི་དཀྱིལ་འཁོར་གྱི་ལྷ་ཚོགས་ལ།ལེགས་པའི་ཚོགས་ཇི་སྙེད་ཅིག་མཆིས་པའི་བཀྲ་ཤིས་པའི་དམ་པ་
དེས་སྐལ་བ་དང་ལྡན་པའི་གང་ཟག་ཁྱེད་ཅག་འདིར་འཁོད་པ་ཐམས་ཅད་ལ་ཉིན་མཚན་ཐམས་ཅད་དུ་ཕུན་སུམ་ཚོགས་པའི་དཔལ་ལ་རྟག་ཏུ་རོལ་པར་བྱེད་པའི་ཤིས་པས་ལྷག་པར་སྐྱོང་བར་གྱུར་ཅིག།བདེ་གཤེགས
རིགས་ལྔ་ཡབ་ཡུམ་སེམས་མ་བཞི།།རྒྱལ་སྲས་བརྒྱད་དང་ཁྲོ་བོའི་དབང་པོ་བཅུ།།དཔལ་ལྡན་འདུས་པའི་སངས་རྒྱས་དཀོན་མཆོག་ནི།།སུམ་ཅུ་རྩ་གཉིས་ལྷ་ཡི་འཁོར་ལོ་ལ།།ལེགས་ཚོགས་ཇི་སྙེད་མཆིས
པའི་བཀྲ་ཤིས་དེས།།ཁྱེད་ཀྱི་མི་མཐུན་རྒུད་པ་ཀུན་ཟད་ཅིང་།།བདེ་ལེགས་ཡར་ངོའི་ཟླ་བཞིན་འཕེལ་གྱུར་ནས།།ཕུན་ཚོགས་དཔལ་ལ་རོལ་པའི་བཀྲ་ཤིས་ཤོག།དབྱངས་དང་གསལ་བྱེད་ཀྱི་ཡི་གེ་སུམ་ཅུ
རྩ་གསུམ་གྱི་མཐའ་ཅན་གྱི་རྒྱུད་སྡེ་སྟོང་ཕྲག་སུམ་ཅུ་རྩ་གསུམ་གྱི་རྩ་བ་དང་།ཆོས་ཀྱི་ཕུང་པོ་སྟོང་ཕྲག་བརྒྱད་ཅུ་རྩ་བཞིའི་མདོ་སྡེ་ཐམས་ཅད་ཀྱི་སྣོད་དམ་པ།དཔལ་གསང་བ་འདུས་པའི་རྩ་བའི་རྒྱུད་དང་།བཤད་པའི་
རྒྱུད་དང་།དེ་དག་གི་དོན་དབང་བསྐུར་བ་རྣམ་པ་བཞི་དང་།དམ་ཚིག་རྣམ་པ་གསུམ་དང་།ཐུན་མོང་གི་བསྙེན་པ་རྡོ་རྗེ་རྣམ་པ་བཞི་དང་།མཆོག་གི་བསྙེན་པ་སྦྱོར་བ་ཡན་ལག་དྲུག་དང་།ཟབ་མོ་རིམ་པ་ལྔ

དང་།སྤྱོད་པ་རྣམ་པ་གསུམ་སྟེ།དཔལ་གསང་བ་འདུས་པའི་ཆོས་དཀོན་མཆོག་ལུང་དང་རྟོགས་པའི་འཁོར་ལོ་རྣམ་པ་གཉིས་ལ་ལེགས་པའི་ཚོགས་ཇི་སྙེད་ཅིག་མཆིས་པའི་བཀྲ་ཤིས་པའི་དམ་པ་དེས་སྐལ་པ་དང
ལྡན་པའི་གང་ཟག་ཁྱེད་ཅག་འདིར་འཁོད་པ་ཐམས་ཅད་ལ་ཉིན་མཚན་ཐམས་ཅད་དུ་ཕུན་སུམ་ཚོགས་པའི་དཔལ་ལ་རྟག་ཏུ་རོལ་པར་བྱེད་པའི་ཤེས་པས་ལྷག་པར་སྐྱོང་བར་གྱུར་ཅིག།ཁྱབ་བདག་དཔལ་ལྡན་རྡོ་རྗེ།
སེམས་དཔའ་ཡི།།ཞལ་གྱི་པདྨོ་ལས་འོངས་རྒྱུད་སྡེའི་གཞུང་།།སྟོང་ཕྲག་སུམ་ཅུ་གསུམ་གྱི་རྩ་བ་མཆོག།དཔལ་ལྡན་འདུས་པའི་རྩ་རྒྱུད་བཤད་རྒྱུད་དང་།།དབང་བསྐུར་བཞི་དང་དམ་ཚིག
རྣམ་པ་གསུམ།།བསྐྱེད་རིམ་ཐུན་མོང་བསྙེན་པ་རྡོ་རྗེ་བཞི།།རྫོགས་རིམ་མཆོག་གི་བསྙེན་པ་ཡན་ལག་དྲུག།ཟབ་མོ་རིམ་པ་ལྔ་དང་སྤྱོད་པ་གསུམ།།དཔལ་ལྡན་འདུས་པའི་ཆོས་ཀྱི་དཀོན་
མཆོག་ནི།།ལུང་དང་རྟོགས་པའི་འཁོར་ལོ་རྣམ་གཉིས་ལ།།ལེགས་ཚོགས་ཇི་སྙེད་མཆིས་པའི་བཀྲ་ཤིས་དེས།།ཁྱེད་ཀྱི་མི་མཐུན་རྒུད་པ་ཀུན་ཟད་ཅིང་།།བདེ་ལེགས་ཡར་ངོའི་ཟླ་བཞིན
འཕེལ་གྱུར་ནས།།ཕུན་ཚོགས་དཔལ་ལ་རོལ་པའི་བཀྲ་ཤིས་ཤོག།དེ་བཞིན་གཤེགས་པ་ཐམས་ཅད་ཀྱི་སྐུ་དང་གསུང་དང་ཐུགས་ཀྱི་གསང་བ་ཐམས་ཅད་འདུས་པའི་རྒྱུད་ཀྱི་དོན་བླ་མའི་དྲིན་གྱིས།

མ་ནོར་བར་རྟོགས་ནས་ཐུན་བཞིའི་རྣལ་འབྱོར་ལ་བརྟེན་པ་དང་།མཆོག་དང་ཐུན་མོང་གི་དངོས་གྲུབ་བསྒྲུབ་པ་ལ་མི་འགྱུར་བའི་བློ་བརྟན་པོ་ཅན་གྱིས་སྒྲུབ་པ་པོའི་དབང་པོ་དང
སྒྲུབ་པ་པོ་དེ་གང་གིས་མཐོང་ཞིང་ཐོས་པ་དང་།དྲན་ཅིང་རེག་པ་དང་།དད་ཅིང་ཕྱོགས་གཅིག་ཙམ་ཞིག་འཛིན་པ་ཡན་ཆད་ལ་ཡང་རྡོ་རྗེ་འཆང་དང་འདྲ་བར་བལྟས་ནས་ཕྱག་འཚལ་ལོ་ཞེས་རྒྱུད་ཀྱི
རྒྱལ་པོ་ལས་གསུངས་པའི་དཔལ་གསང་བ་འདུས་པའི་དགེ་འདུན་དཀོན་མཆོག།རྒྱུད་ཀྱི་རྒྱལ་པོའི་ལུང་དང་རྟོགས་པའི་ཆོས་འཛིན་པ་ཐམས་ཅད་ལ་ལེགས་པའི་ཚོགས་ཇི་སྙེད་ཅིག་མཆིས་པའི་བཀྲ་ཤིས
པའི་དམ་པ་དེས།སྐལ་བ་དང་ལྡན་པའི་གང་ཟག་ཁྱེད་ཅག་འདིར་འཁོད་པ་ཐམས་ཅད་ལ།ཉིན་མཚན་ཐམས་ཅད་དུ་ཕུན་སུམ་ཚོགས་པའི་དཔལ་ལ་རྟག་ཏུ་རོལ་བར་བྱེད་པའི་ཤིས་པས
ལྷག་པར་སྐྱོང་བར་གྱུར་ཅིག།ཕྱོགས་བཅུའི་རབ་འབྱམས་ཞིང་ན་བཞུགས་པ་ཡི།།དཔལ་ལྡན་འདུས་པའི་དགེ་འདུན་དཀོན་མཆོག་ནི།།རྒྱུད་ཀྱི་རྒྱལ་པོའི་ལུང་རྟོགས་དམ་ཆོས་ཀྱི།།ཕྱོགས
གཅིག་ཡན་ཆད་འཛིན་པ་ཐམས་ཅད་ལ།།ལེགས་ཚོགས་ཇི་སྙེད་མཆིས་པའི་བཀྲ་ཤིས་དེས།།ཁྱེད་ཀྱི་མི་མཐུན་རྒུད་པ་ཀུན་ཟད་ཅིང་།།བདེ་ལེགས་ཡར་ངོའི་ཟླ་ལྟར་འཕེལ་གྱུར་ནས།།ཕུན

ཚོགས་དཔལ་ལ་རོལ་པའི་བཀྲ་ཤིས་ཤོག།ནམ་མཁའི་ཁྱོན་ལྟར་ཡངས་པའི་ཕོ་བྲང་མཆོག།ཉི་ཟླའི་འོད་དང་མཉམ་པའི་འོད་འཕྲོ་ཞིང་།།གྲངས་མེད་རིན་ཆེན་རྒྱན་གྱིས་མཛེས་པ་ལ།༦༦།དགེ
མཚན་ཇི་སྙེད་མཆིས་པའི་བཀྲ་ཤིས་དེས།།ཁྱེད་ཅག་གང་དང་གང་དུ་གནས་པ་དེར།།མི་ཤིས་མཚན་མ་འགའ་ཡང་མི་འབྱུང་ཞིང་།།ཞིང་གི་འབྱོར་པ་ཕུལ་དུ་བྱུང་བ་ཡིས།།བདེ་ལེགས་རྒྱུན་མི
འཆད་པའི་བཀྲ་ཤིས་ཤོག།།ཅེས་ཤེས་བརྗོད་ཀྱིས་བརྒྱན་པར་བྱའོ།།ཅེས་དཔལ་གསང་བ་འདུས་པའི་རས་བྲིས་དང་བསམ་གཏན་གྱི་དཀྱིལ་འཁོར་སྒྲུབ་མཆོད་བྱ་ཚུལ་གྱི་ཆོ་ག་སྒྲིག་དངོས་གྲུབ་ཆར
འབེབས་ཞེས་བྱ་བ་འདི་ན།རྗེ་བདག་ཉིད་ཆེན་པོ་རང་གིས་མཛད་པའི་དཀྱིལ་ཆོ་ག་དབང་དོན་དེ་ཉིད་རབ་གསལ་ལས་རྡུལ་ཚོན་གྱི་དཀྱིལ་འཁོར་སྒྲུབ་ཅིང་མཆོད་པའི་ཚུལ་གསལ་བར་བཤད་ཀྱང་རས་བྲིས་དང་བསམ་གཏན་
གྱི་དཀྱིལ་འཁོར་སྒྲུབ་མཆོད་བྱ་ཚུལ་མི་གསལ།ཕུན་ཚོགས་གླིང་གི་སྤར་མ་ལས་ཀྱང་དེ་དང་འདྲ།རྗེ་འདུལ་བ་འཛིན་པས་མཛད་པའི་བསམ་གཏན་སྒྲུབ་མཆོད་ཀྱི་ཆོ་ག་ལས་ཀྱང་རས་བྲིས་ཀྱི་དཀྱིལ་འཁོར་སྒྲུབ
ཚུལ་མ་བཤད།།རས་བྲིས་ཀྱི་དཀྱིལ་འཁོར་སྒྲུབ་མཆོད་བྱ་ཚུལ་གསལ་བར་བཤད་པའི་ཡིག་ཆ་གཞན་ཡང་མ་མཐོང་ཞིང་།དེང་སང་རས་བྲིས་ལ་བརྟེན་པའི་དཀྱིལ་འཁོར་སྒྲུབ་མཆོད་དང་དབར

བདག་འཇུག་བྱེད་མཁན་མང་བར་སྣང་བ་དང་།རང་ཉིད་ཀྱིས་ཀྱང་དེ་ལྟར་བྱེད་པ་ལ་སྒྲུབ་གྲོགས་སོགས་ཀྱི་ངག་འདོན་འགྲིག་པའི་ཕྱིར་བསྒྲིག་མ་ཞིག་མཁོ་བར་བསམ་ནས
དབང་དོན་རབ་གསལ་དང་མཁས་གྲུབ་རིན་པོ་ཆེའི་དཀྱིལ་ཆོག་གི་ལྷན་ཐབས།འདུལ་བ་འཛིན་པའི་བསམ་གཏན་སྒྲུབ་མཆོད་ཀྱི་ཡིག་ཆ་སོགས་གུང་བསྒྲིགས་ཏེ་རང་བློས་དཔོག་ཚོད
ཀྱིས་དགོངས་པ་དང་མི་འགལ་ཞིང་ལག་ཏུ་བླང་བདེ་བར་ཡུལ་བྱང་ཕྱོགས་ཀྱི་མཐར་འཁྱམས་པའི་བན་ཆུང་སྙོམས་ལས་པ་ངག་དབང་བློ་བཟང་ཆོས་ལྡན་གྱིས་འཇམ་དབྱངས་གོང་མ་ཆེན་པོའི་རྒྱལ་ཁབ་བེའི་ཅིང་གི
བོད་ཆོས་ལྷ་ཁང་དུ་གྲགས་པར་བསྒྲིགས་པའི་ཡི་གེ་པ་ནི་ནང་དོན་རིག་པ་ལ་ལེགས་པར་སྦྱངས་ཤིང་རྣམ་དཔྱོད་ཡངས་པའི་རབ་འབྱམས་སྨྲ་བ་བློ་བཟང་ཉི་མའོ།།འདིས་ཀྱང་རྒྱལ་བ
བློ་བཟང་གྲགས་པའི